I disse dage høster de nordjyske landmænd vinterbyg og er godt tilfredse med resultatet.

På trods af lave temperaturer og store mængder regn høster nordjyske landmænd en tilfredsstillende mængde vinterbyg. Høsten er i år forsinket i nogle uger i forhold til normalt, og det er endnu kun vinterbyggen, der er klar til høst. Teamleder for Agri Nord Planteavl, Poul Madsen, forklarer det med, at vinterbyggen nyder godt af det lune efterår og den milde vinter. - Vintersæden har haft medgang fra efteråret og har generelt klaret sig godt, mens flere vårsædmarker har lidt skade under den store mængde nedbør, siger Poul Madsen. Hos Agri Nord forventer de, at kornhøstet for alvor går i gang i løbet af uge 33. - Som det ser ud nu så forventer vi også at se gode udbytter i andet end vinterbyg, men det er lidt for tidligt at spå om det endnu, siger Poul Madsen. Mens kornet viser gode takter, så lider majsmarkerne i høj grad under den kolde sommer. De fleste steder i Nordjylland tegner det til den værste majshøst i over 25 år.